Imtella' Frar 1, 2021 Il-Kap tal-Oppożizzjoni u tal-Partit Nazzjonalista, Bernard Grech, qal li l-Partit Nazzjonalista qed joffri Gvern alternattiv li għandu viżjoni għall-isfidi tan-negozji żgħar u medji. Huwa qal dan fi żjara spontanja fost is-sidien tal-ħwienet u l-bejjiegħa tal-monti fil-Mosta. Fi stqarrija tal-Partit Nazzjonalista ntqal li Dr Grech iltaqa' ma' negozjanti li tkellmu miegħu dwar it-tħassib tagħhom li mhux se jkampaw matul din is-sena, u appellaw biex il-Gvern jagħmel iktar għalihom u jispjegalhom x'se jiġri minn Marzu 'l quddiem. L-istqarrija qalet li s-sidien tal-ħwienet u l-bejjiegħa kkummentaw ma' Dr Grech kif il-Gvern qed iżommhom fl-għama u għalhekk ma jistgħux jippjanaw jekk imqar hux se jżommu l-impjegati li għandhom jaħdmu magħhom.